**RASMUS - Rasismin ja muukalaispelon vastainen yhdistys ry** (lyhyesti **Rasmus ry**) on vuonna 2002 perustettu ja 2011 yhdistykseksi rekisteröity valtakunnallinen rasismin ja muukalaispelon vastaista toimintaa edistävien toimijoiden verkosto. Yhdistyksen tehtäviin kuuluu muun muassa rasismiin ja monikulttuurisuuteen liittyvien yhteiskunnallisten kysymysten seuraaminen, suvaitsevaisuutta edistävän opetuksen ja koulutuksen edistäminen, päätöksentekijöihin vaikuttaminen ja rasistisista tapauksista ilmoittaminen viranomaisille tarpeen vaatiessa. Sen jäsenyhdistyksiä ovat yhdistyksen verkkosivujen mukaan muun muassa SAK, Monika-Naiset ja Ihmisoikeusliitto.

Historia
--------

Verkoston perustamiskokoukseen vuonna 2002 osallistui Ihmisoikeusliitto, Suomen Punainen Risti, Suomen YK-liitto ja kymmenen muuta järjestöä. Verkosto rekisteröitiin yhdistykseksi 1. heinäkuuta 2011, ja perustamisasiakirjan allekirjoittivat muun muassa Ihmisoikeusliitto, Demokraattinen sivistysliitto, Suomen kommunistinen puolue ja tuolloinen Vihreiden kansanedustaja Outi Alanko-Kahiluoto. Yhdistyksellä on myös vuonna 2004 perustettu alueryhmä Pirkanmaan rasismin vastaisen työn tuki ry, lempinimeltään Tampereen Rasmus.

Yhdistys on ottanut kantaa rasismiin sekä mediassa että verkkosivuillaan. Se on myös järjestänyt useita rasismin vastaisia urheilu- ja musiikkitapahtumia kuten jalka- ja koripalloturnauksia, hip hop -konsertteja sekä hyväntekeväisyyskonsertin Tampereen keskustassa sattuneen tulipalon uhreille. Yhdistys on ollut mukana jakamassa vuosittaista Global Family Awards -palkintoa, joka myönnetään monikulttuurisuuden edistämisestä Suomessa.

Rauha.org-sivuston mukaan Rasmus-yhdistyksen Facebook-sivu on yksi Suomen aktiivisimmista vihapuheen vastaisista keskustelupalstoista. Facebook-sivua seuraa noin 15 000 ihmistä.

### Toiminnanjohtaja Ossi Mäntylahden vapauttaminen tehtävistään

Vuoden 2021 lopulla Rasmus erotti toiminnanjohtajansa Ossi Mäntylahden sen jälkeen kun Mäntylahti oli kommentoinut Esko Valtaojan lausuntoja kohua aiheuttaneessa Marja Sannikan juontamassa televisio-ohjelmassa, jossa Valtaojan kanssa keskusteli toimittaja Renaz Ebrahimi. Mäntylahti otti omilla sosiaalisen median tileillään kantaa siihen, kuka voi määritellä itsensä vähemmistöön kuuluvaksi toteamalla muun muassa, että: "Renaz Ebrahimin ja Esko Valtaojan välisen yhteenoton jälkeen minulle selvisi, että tämä "ruskea" onkin poliittinen termi ja tarkoittaa about kaikkia ei-etnisesti kantasuomalaisia pellavapäitä. Siis ainakin jos kysytään henkilöiltä itseltään [– –] Eivät ihmiset voi itse määrittää itseään vapaasti mihinkään etniseen tai kulttuuriseen ryhmään. [– –] Teidän mielipiteillenne tulee antaa tilaa ja niitä pitää kuunnella. Mutta aivan taatusti sama kuulemis- ja kommentointioikeus koskee myös minun ja Esko Valtaojan sanomisia". Rasmus Ry:n hallitus kertoi olevansa syvästi pettynyt ja surullinen Mäntylahden kirjoituksen vuoksi. Lisäksi hallitus koki, että Mäntylahden näkemykset ovat vaarassa sekoittua yhdistyksen kantaan. Mäntylahti itse koki erottamisensa jälkeen, että hän ei enää saanut kantaväestöön kuuluvana osallistua keskusteluun rasismista tai maahanmuuttajien asemasta Suomessa oltuaan yli kymmenen vuotta mukana yhdistyksen toiminnassa. Hän arvioi, että hänen työnsä ei enää yhtäkkiä kelpaakaan, koska hänen ihonvärinsä ei ollut oikea.

Kritiikkiä
----------

Perussuomalaisten äänenkannattaja *Suomen Uutiset* on kritisoinut yhdistystä sen Facebook-keskusteluryhmässä tehdyistä ylilyönneistä ja keskusteluryhmän ylläpidosta. Lehden mukaan keskusteluryhmän jäsenet "turvautuvat rasistisiin aseisiin: luokitteluun, leimaamiseen, yleistämiseen, huhupuheiden levittämiseen, poissulkemiseen ja jopa valehteluun". Lehden mukaan toimittaja ja kirjeenvaihtaja Pertti Rönkkö leimattiin ryhmässä perusteetta rasistiksi muun muassa liittämällä alatyylisiä keskustelunpätkiä ja linkittämällä vihakirjoituksia tarkoituksena antaa ymmärtää, että ne edustaisivat Rönkön ajatusmaailmaa. Lehti kritisoi myös järjestöaktiivi ja antifasisti Kamal Palani Jafin erottamista keskusteluryhmästä hänen avattuaan ryhmässä useita islamisteihin liittyviä keskusteluja. Ryhmän ylläpidon mukaan Jafin tekemät avaukset eivät olleet sopivia ryhmässä käsiteltäviksi.

Kirjailija ja ihmisoikeustoimittaja Maria Syvälä on arvostellut yhdistystä avoimuuden puutteesta sen rahoituksen ja toiminnan suhteen. Syvälän mukaan yhdistys myös "itse luo ja ylläpitää vihapuhetta, koska se on heidän olemassaolonsa ja toimintansa tuen edellytys."

Lähteet
-------

1. ↑  Honkanen, Jussi: Uusi rasismin vastainen verkosto RASMUS perustettu | Kepa *Kepa.fi*.  6.2.2002. Kepa ry.  Arkistoitu 12.2.2017. Viitattu 12.2.2017.
2. 1 2  PRH Yhdistysnetti (Yhdistys Patentti- ja rekisterihallituksen tietokannassa) *Yhdistysnetti.prh.fi*. Patentti- ja rekisterihallitus.  Arkistoitu 12.2.2017. Viitattu 12.2.2017.
3. ↑  RASMUS Ry - Yhdistyksen perustajajäsenet ja yhdistykset *rasmus.fi*. RASMUS - Rasismin ja muukalaispelon vastainen yhdistys ry.  Arkistoitu 8.3.2014. Viitattu 12.2.2017.
4. ↑  RASMUS RY - Etusivu *rasmus.fi*. RASMUS ry.  Arkistoitu 23.1.2016. Viitattu 12.2.2017.
5. ↑  Syrjintää meidän järjestössämme? Koulutus yhdenvertaiseen järjestötyöhön Kansalaisfoorumi ry Medborgarforum rf.  Arkistoitu 11.5.2018. Viitattu 11.5.2018.
6. ↑  Hallitus 2015-2016 - Rasmus WWW *rasmus.fi*. RASMUS - Rasismin ja muukalaispelon vastainen yhdistys ry.  Arkistoitu 2.3.2016. Viitattu 12.2.2017.
7. 1 2  RASMUS - TOIMINTAKERTOMUS 2010 - 2011 *rasmus.fi*. RASMUS - Rasismin ja muukalaispelon vastainen yhdistys ry.  Arkistoitu 8.3.2014. Viitattu 12.2.2017.
8. 1 2  Rasisminvastaisen kattojärjestön toiminnanjohtaja kritisoi "ruskea"-termin käyttöä – hallitus hyllytti *Ilta-Sanomat*.  23.11.2021. Viitattu 23.11.2021.
9. ↑  Aysu Shakir: RASISMIN JA MUUKALAISPELON VASTAISEN VERKOSTON PERUSTAMISKOKOUS (DOC) (sivu 2) *rasmus.fi*. RASMUS - Rasismin ja muukalaispelon vastainen yhdistys ry. Viitattu 12.2.2017.
10. ↑  Honkanen, Jussi: Rasmus-verkoston perustaminen 5.2. *ykliitto.fi*. Suomen YK-liitto ry.  Arkistoitu 23.2.2002. Viitattu 12.2.2017.
11. ↑  Rasmus Tampere - Rasmus WWW *rasmus.fi*. RASMUS - Rasismin ja muukalaispelon vastainen yhdistys ry.  Arkistoitu 24.3.2016. Viitattu 12.2.2017.
12. ↑  Tampereen Rasmus *rasmustampere.fi*. Pirkanmaan rasismin vastaisen työn tuki ry.  Arkistoitu 5.11.2016. Viitattu 12.2.2017.
13. ↑  Siironen, Susanna: Rasisminvastainen yhdistys: Ongelmia enemmän kaduilla kuin ravintoloiden ovilla *yle.fi*.  21.7.2015. Yleisradio.  Arkistoitu 12.2.2017. Viitattu 12.2.2017.
14. ↑  KANNANOTTO: Median rooli rasismin ehkäisemisessä - Rasmus WWW *rasmus.fi*. RASMUS - Rasismin ja muukalaispelon vastainen yhdistys ry.  Arkistoitu 24.3.2016. Viitattu 12.2.2017.
15. ↑  TIEDOTE: Poliisin rooli rasismin ehkäisemisessä - Rasmus WWW *rasmus.fi*. RASMUS - Rasismin ja muukalaispelon vastainen yhdistys ry.  Arkistoitu 24.3.2016. Viitattu 12.2.2017.
16. ↑  Rasismin vastaista palloilua Pirkanmaalla *mtv.fi*.  9.5.2005. MTV Internet.  Arkistoitu 12.2.2017. Viitattu 12.2.2017.
17. ↑  Pop-uutiset 29.9. *yle.fi/uutiset*.  29.9.2004. Yleisradio.  Arkistoitu 12.2.2017. Viitattu 12.2.2017.
18. ↑  Rasismia vastaan konsertoidaan hip hopin voimin *yle.fi/uutiset*.  20.7.2007. Yleisradio. Viitattu 12.2.2017.
19. ↑  Hämeenkatu 10:n asukkaille järjestetään avustuskonsertti *yle.fi/uutiset*.  14.1.2011. Yleisradio.  Arkistoitu 12.2.2017. Viitattu 12.2.2017.
20. ↑  KRP:n rikosylikomisariolle rasisminvastainen palkinto *mtv.fi*.  2.12.2014. MTV Internet.  Arkistoitu 4.4.2015. Viitattu 12.2.2017.
21. ↑  11. RASMUS-verkosto – Rasmus ry - Rauha.org *Rauha.org*. Viitattu 6.6.2017.
22. ↑  Syvälä, Maria: Eliitin oma vihayhteisö Rasmus lynkkaa toisinajattelijat – valtion rahoilla *Uusi Suomi*.  10.2.2017. Perussuomalaiset.  Arkistoitu 23.4.2018. Viitattu 11.5.2018.
23. ↑  Syvälä, Maria: Rasismia vastaan, rasistien tapaan *Oikea Media*.  12.02.2017.  Arkistoitu 15.2.2017. Viitattu 11.5.2018.

Aiheesta muualla
----------------

* RASMUS-yhdistys Facebookissa
* RASMUS-yhdistyksen keskusteluryhmä Facebookissa
* Tampereen Rasmuksen kotisivut